Rustenburg-polisiestasie gesluit oor Covid-19-gevalFoto: SAPD/Facebook Die polisiestasie in Rustenburg in Noordwes is tydelik gesluit ná ŉ beampte positief getoets het vir Covid-19. “Rustenburg-polisiestasie is gesluit sodat dit ontsmet kan word,” het brig. Sabata Mokwabone, woordvoerder van die polisie, gesê. “Die gemeenskapsdienssentrum sal in ŉ mobiele eenheid buite die stasie beskikbaar wees.” Mokgwabone het gesê inwoners kan 082 496 9634 skakel. Dit is die tweede polisiestasie in die Rustenburg-gebied wat vandeesweek gesluit is. Sun City-polisiestasie is vroeër gesluit ná ŉ positiewe Covid-19-geval. Die plaaslike munisipaliteit het Donderdag ook aangekondig die verkeersdepartement is tot verdere kennisgewing gesluit ná ŉ werknemer positief getoets het. “Ná roetine-toetsing is een positiewe geval geïdentifiseer. Die betrokke werknemer ontvang ondersteuning deur die munisipaliteit se kantoor vir beroepsgesondheid en veiligheid,” het woordvoerder David Magae gesê. Die ANC-vroueliga in Noordwes het gesê hy sal die nasionale en provinsiale Covid-19-beheerraad versoek om Rustenburg en Matlosana weer op risikovlak 4 te plaas van die afsonderingsriglyne weens die toenemende gevalle van Covid-19 in die twee munisipaliteite. Rustenburg word as die episentrum van Covid-19 in Noordwes beskou. Die provinsiale departement van gesondheid het vroeër vandeesmaand gesê meer as 3 miljoen persone is reeds deur ŉ siftingsproses waarvan 2 635 verwys is vir toetsing. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.